R E L A C I O N

PËR

PROJEKTLIGJIN “PËR NJË NDRYSHIM NË LIGJIN NR.7703,                 DATË 11.5.1993,“PËR SIGURIMET SHOQËRORE NË REPUBLIKËN              E SHQIPËRISË”, TË NDRYSHUAR”


I.  QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Projektligji ka si qëllim rregullimin e marrëdhënieve në fushën e sigurimeve shoqërore. Ligji nr.7703, datë 11.5.1993, “Për sigurimet shoqërore në Republikën e Shqipërisë”, i ndryshuar, parashikon që personat që kanë arritur rezultate të dallueshme në fushën e shkencës, të kulturës, të arteve, të ekonomisë dhe politikës gëzojnë të drejtën e përfitimit të pensionit të posaçëm.

Duke marrë shkas nga rëndësia e sportit dhe e kontributit të dhënë ndër vite nga sportistë elitarë në këtë fushë, propozohet që të drejtën për të përfituar pension të posaçëm ta kenë edhe këta individë. 

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE 
[bookmark: _GoBack]
Ky projektligj është në përputhje të plotë me programin politik të Këshillit të Ministrave. 

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Për kontributin e dhënë ndër vite nga sportistë elitarë apo individë në fushën e sportit, propozohet që kjo kategori të kenë të drejtë për të përfituar pension të posaçëm, sipas ligjit nr.7703, datë 11.5.1993, “Për sigurimet shoqërore në Republikën e Shqipërisë”, të  ndryshuar.
 
Ndryshimi që propozohet me këtë projektligj shihet si përparësi në motivimin e individëve për gjithëpërfshirjen e tyre në fushën e sportit. 


IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Ky projektligj është hartuar në zbatim të neneve 78 e 83, pika 1, të Kushtetutës.

V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)

Ky projektligj nuk ka përputhshmëri e nuk përafron me ndonjë acquis communautaire të Bashkimit Evropian. 

VI. PËRMBLEDHJE SHPJEGUESE E PËRMBAJTJES SË PROJEKTAKTIT

Projektligji “Për një ndryshim në ligjin nr.7703, datë 11.5.1993, “Për sigurimet shoqërore në Republikën e Shqipërisë”, i ndryshuar”, përbëhet nga 2 nene.

Në këtë projektligj është parashikuar një ndryshim në ligjin nr.7703,                       datë 11.5.1993, “Për sigurimet shoqërore në Republikën e Shqipërisë”, të ndryshuar.

Në pikën 5, të këtij ligji, është propozuar që shkronja “b” të ndryshohet, duke i dhënë të drejtën për përfitimin e pensionit të posaçëm personave, të cilët kanë arritur rezultate të dallueshme në fushën e shkencës, të kulturës, të arteve, të ekonomisë, të politikës dhe sportit. Kjo kategori do të përfitojë pensionin e posaçëm në përputhje me kriteret e përcaktimet e parashikuara në ligjin për sigurimet shoqërore.

Në nenin 2 të këtij projektligji parashikohet hyrja në fuqi e tij 15 ditë pas botimit në “Fletoren zyrtare”. 

VII. INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT

Për zbatimin e këtij projektligji ngarkohet ministria e Financave dhe Ekonomisë. 

VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

Për hartimin e këtij projektligji ka kontribuar ministria e Arsimit, Sportit dhe Rinisë. Projektligji është dërguar për mendim në ministrinë e Drejtësisë, e cila është shprehur dakord me sugjerimet, të cilat janë reflektuar në tekstin e projektvendimit.

IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Ky projektligj sjell efekte financiare në buxhetin e shtetit. 


KËSHILLI I MINISTRAVE

